ศก.สิงคโปร์ซบหนักไตรมาส3หด1.5%
แรงซื้อโลกหด ฉุดเศรษฐกิจสิงคโปร์ติดลบ ขณะที่ญี่ปุ่นปรับลดทิศทางเศรษฐกิจปีนี้
13 ต.ค. 2555

แรงซื้อโลกหด ฉุดเศรษฐกิจสิงคโปร์ติดลบ ขณะที่ญี่ปุ่นปรับลดทิศทางเศรษฐกิจปีนี้
กระทรวงอุตสาหกรรมและพาณิชย์ของสิงคโปร์ เปิดเผยว่า การขยายตัวทางเศรษฐกิจของสิงคโปร์ในช่วงไตรมาส 3 ของปีนี้ หดตัวลง 1.5% เนื่องจากภาวะซบเซาในภาคการผลิต ซึ่งเป็นหัวใจหลักของระบบเศรษฐกิจสิงคโปร์ ท่ามกลางความต้องการสินค้าอิเล็กทรอนิกส์ทั่วโลกที่ปรับตัวลดลง 
อย่างไรก็ตาม สิงคโปร์ยังรอดพ้นจากภาวะเศรษฐกิจถดถอย หรือภาวะที่จีดีพีหดตัวติดต่อกัน 2 ไตรมาสไปได้ เนื่องจากรัฐบาลได้ปรับขึ้นจีดีพีไตรมาส 2 จากเดิมที่หดตัว 0.7% ไปเป็นขยายตัวได้ 0.2% เนื่องจากพบข้อมูลใหม่ที่ดีขึ้นในภาคก่อสร้างที่ขยายตัวถึง 14.3% จากการคาดการณ์ที่ 0.9% 
ทางการสิงคโปร์ ระบุว่า แม้จีดีพีในไตรมาส 3 จะหดตัว ทว่าเศรษฐกิจโดยรวมของประเทศยังคงอยู่ในกรอบเป้าหมายการเติบโตของปีนี้ที่ 1.5–2.5% ขณะที่นักวิเคราะห์มองว่า สิงคโปร์จะยังไม่ใช้นโยบายทางการเงินกระตุ้นเศรษฐกิจ เนื่องจากยังกังวลต่อความเสี่ยงเงินเฟ้อ 
ในวันเดียวกัน ญี่ปุ่นได้ประกาศลดการประเมินแนวโน้มเศรษฐกิจของประเทศในปีนี้ลงอีกครั้ง ในรายงานการเงินฉบับล่าสุด ซึ่งเป็นการปรับลดเป็นเดือนที่ 3 แล้ว 
เซอิจิ มาเอฮาระ รัฐมนตรีเศรษฐกิจญี่ปุ่น กล่าวว่า รัฐบาลกังวลว่าเศรษฐกิจญี่ปุ่นอาจหดตัวลงในปีนี้ เนื่องมาจากอุปสงค์ทั่วโลกที่ปรับลดลง เช่นเดียวกับมาตรการอุดหนุนต่างๆ ของรัฐ ที่มีขึ้นเพื่อกระตุ้นการใช้จ่ายของประชาชนก็จะทยอยหมดอายุลง